送鈐轄館使王公
作者：姚渙
朝代：宋

paragraphs: 家傳勳力世能賢，四載坤維領帥權。
南詔酋豪彌款附，西州士庶頼蕃宣。
輸忠感慨由誠府，接下恩勤自意筌。
月夕過從多命席，花時酬唱旋成編。
雅歌餘暇軍容肅，陟狀升聞帝願延。
馳驛遽趨三召節，執圭俄覲九重天。
漢廷儀衛咸祗若，蜀郡朋僚共黯然。
賜封定應留晷刻，疇庸當便進班聯。
聖神倚注期蕃錫，宥密崇高待九遷。
下客塵勞遇知己，願言攀附跂英躔。